39. schôdza NR SR - 8.deň - A. dopoludnia
Dátum: 2025-09-19
Poslanec: Kolíková, Mária (SaS)
Druh vystúpenia: Vystúpenie v rozprave

28. Vážený pán predseda, vážené dámy poslankyne, páni poslanci, vážený pán minister, k tomu, čo bolo povedané k tomuto sudcovskému balíčku, myslím, že už bolo povedané dosť, ja mám teraz pripravené dva pozmeňujúce návrhy a k tým pozmeňujúcim návrhom, ktoré už boli podané zo strany Progresívneho Slovenska, určite sa pridávame. Zásadná zmena nastavenia disciplinárnych senátov, ako ju zavádzate, je nebezpečná. Zavádzate niečo, čo sme tu mali a bolo zneužívané, nefungovalo, používalo sa to presne na šikanu proti sudcom. Máte tu systém, ktorý funguje a ten meníte a má oporu v ústave. Je nepochopiteľné, prečo to robíte. Je nepochopiteľné, prečo v čase konsolidácie verejných financií máte potrebu dávať do zákona jubilejné platy sudcom, to je nepochopiteľné. A je nepochopiteľné, prečo v čase konsolidácie verejných financií, kedy máte na stole súdnu reformu, ktorú môžete posunúť ďalej a môže vám pomôcť získať prostriedky, ktoré potrebujete v justícii, potrebujete ich, či už len na tých ľudí, ktorí majú dohliadať nad odsúdenými. Potrebujete ich, potrebujete ich, aby ste zastabilizovali tím okolo sudcu, potrebujete tie peniaze. Tak nie, vy robíte krok späť k fragmentácii justície a robíte krok späť aj k tomu, aby ste zamedzili prieťahom v konaní a mali špecializovaných sudcov a idete proti plánu obnovy a odolnosti, ja som vás na to upozornila a môže to byť ešte vážny problém. K pozmeňujúcim návrhom, ktoré už tu zazneli a týkajú sa vlastne zavedenia, resp. ponechania toho stavu nastavenia disciplinárneho súdnictva k pozmeňujúcim návrhom, ktoré sa týkajú zachovania súčasného nastavenia podmienok pre kariérny rast, ja pripájam ďalšie pozmeňujúce návrhy, a jeden sa týka jubilejných platov sudcov, zaviesť takúto právnu úpravu teraz je amorálne, je to, je to symbolika, že vám v koalícii naozaj nezáleží na ľuďoch a je to veľmi zlé, je to, je to veľmi zlé, čo robíte aj pre justíciu. Že vy tu robíte teraz zo sudcov niekoho, kto ako keby nebol súčasťou tejto spoločnosti, ktorá teraz sa musí spoločne nejak vysporiadať na narastajúcom štátnom dlhu. Ako keby ste toto celé vyňali a nie je to dobré, nie je to dobré, škodíte sudcom, toto určite si sudcovia nepýtali. Toto určite sudcovia, ktorí vnímajú, čo sa deje v spoločnosti, si toto určite nepýtali. Možno si to nejaký sudca vypýtal, ale ja som presvedčená, že toto väčšina sudcov nechce, väčšina sudcov, ktorá vníma aj ťažobu spoločnosti, ťažobu štátneho dlhu, vníma to a nechce, aby bolo na ňu hľadené, že toto necíti a má sa vlastne na jej jubilejných platoch tu podieľať človek, ktorý nevie pomaly zaplatiť účty. Toto určite justícia jednoducho takto nechce. A preto k tomu podávam pozmeňujúci návrh na vypustenie, vypustenie tohto návrhu zákona, ktorý tam máte, že chcete tie jubilejné platy zaviesť. To je aj symbolikou to, ja som zvedavá, ako za to zahlasujete, koaliční poslanci, ale toto jednoducho nemôžete, toto, toto jednoducho je tak amorálne, že toto, toto by ste nemali ani uvažovať že takéto niečo podporiť. A potom, samozrejme, nielen, že mám záujem na tom, aby sme neprišli o peniaze z plánu obnovy, ale súdna reforma tu mala zmysel, má zmysel, vy tu robíte statusy o tom, že justícia je rozostavaná, no je rozostavaná, lebo ste dostali stovky miliónov, aby ste, aby ste ju mohli rozostavať, no. Keby ste ju, keby ste ju ale, samozrejme, sa snažili čo najskôr naplniť, mohli ste mať tých peňazí viac, len ste mali potrebu všetko spochybňovať, celú súdnu reformu, no tak, samozrejme, potom vám ten čas chýba. Takže, bohužiaľ, bohužiaľ, niektoré projekty neviete urobiť. Tak aspoň tie, ktoré viete, urobte, ale vy nie, vy sem ešte prídete s návrhom zákona, ktorým ohrozíte vlastne ten základ, prečo ste tie stovky miliónov z plánu obnovy dostali. Lebo zo štátneho rozpočtu by ste ich nedostali, pán minister, no nedostali by ste ich, či sa vám to páči, nepáči, nie, nedostali, môžte ďakovať tej Kolíkovej, ktorá tu bola pred vami, o ktorej tu rozprávate ako o realitnej kancelárii, ale žiadnu realitnú kanceláriu nerobila, len vytvorila priestor vám a ministrom aj, ktorí boli predo mnou, aby mohli realizovať rekonštrukcie súdnych budov a áno, aj kúpili nejaké súdne budovy, ale ja som nič nekúpila, ja som žiadnu rekonštrukciu nezrealizovala, ja som len zabezpečila peniaze pre vás, aby ste mohli písať statusy o rozostavanej justície. Pre vás. A vy namiesto toho, aby ste urobili všetky kroky, tak ste proste naťahovali zbytočne čas a prišli ste o peniaze. A budovu, ktorú ste nakoniec kúpili v Bratislave, ste kúpili o rok neskôr, vybrala vám ju už Jana Dubovcová o milióny lacnejšie, nie, nie, nie, nie, je to tak, je to tak, je to tak, stratili ste rok a ešte ste ju kúpili drahšie. Tú istú, je to pravda, mali ste k tomu aj list od nej na stole, keď ste prišli. Je to pravda. Takže vy mi, prosím vás, nerozprávajte o tom, že vám potom chýbajú peniaze pre justíciu a že vám chýbajú ľudia, lebo rozhadzujete to tými peniazmi a nerobíte reformy, ktoré by ste mohli a mohli by ste tie peniaze tam nájsť, aj na tých ľudí, ktorých potrebujete na dohľad nad odsúdenými. A teraz si dovolím prečítať pozmeňujúce návrhy, najprv budem čítať návrh k jubilejným platom sudcov, ktoré v tejto dobe žiadny poslanec nemôže takto podporiť. Môj pozmeňujúci návrh k tomu takto znie, tak si poprosím zastaviť čas, lebo budem čítať pozmeňujúci... (Prerušenie vystúpenia predsedajúcim.) Raši, Richard, predseda NR SR Stopnete, zastavte čas, poprosím vás. Kolíková, Mária, poslankyňa NR SR (Rečníčke sa vypol mikrofón.) Dobre, ďakujem pekne. Pozmeňujúci návrh poslankyne Národnej rady Slovenskej republiky Márie Kolíkovej k vládnemu návrhu zákona, ktorým sa mení a dopĺňa zákon č. 385/2000 Z. z. o sudcoch a prísediacich a o zmene a doplnení niektorých zákonov v znení neskorších predpisov a ktorým sa menia a dopĺňajú niektoré zákony, parlamentná tlač 816. Vládny návrh zákona, ktorým sa mení a dopĺňa zákon č. 385/2000 Z. z. o sudcoch a prísediacich a o zmene a doplnení niektorých zákonov v znení neskorších predpisov a ktorým sa menia a dopĺňajú niektoré zákony, sa mení nasledovne: V čl. l. sa vypúšťa bod 42. Nasledujúce body sa primerane preznačia. Ďakujem pekne, to je koniec prvého pozmeňujúceho návrhu. Druhý pozmeňujúci návrh v tomto znení, je to návrh, ktorý je k zachovaniu nastavenia súdnej reformy rešpektujúc plán obnovy a odolnosti. Pozmeňujúci návrh poslankyne Národnej rady Slovenskej republiky Márie Kolíkovej k vládnemu návrhu zákona, ktorým sa mení a dopĺňa zákon č. 385/2000 Z. z. o sudcoch a prísediacich a o zmene a doplnení niektorých zákonov v znení neskorších predpisov a ktorým sa menia a dopĺňajú niektoré zákony, parlamentná tlač 816. Vládny návrh zákona, ktorým sa mení a dopĺňa zákon č. 385/2000 Z. z. o sudcoch a prísediacich a o zmene a doplnení niektorých zákonov v znení neskorších predpisov a ktorým sa menia a dopĺňajú niektoré zákony, sa mení nasledovne: V čl. III. sa vypúšťa bod 5. Nasledujúce body sa primerane preznačia. Ďakujem pekne.